Jesper Petersen (S), 2025-10-23:
Lovforslaget, vi behandler nu, skal give Energinet bedre mulighed for at etablere brintinfrastruktur mellem Danmark og Tyskland, også kendt som Syvtallet, i 2030.
Syvtallet er det brintrør, der skal gå fra Esbjerg til Veerst i Vejen Kommune og videre sydpå ned til Tyskland.
Tegn det på et kort, og det ligner sådan nogenlunde et syvtal.
Det er det, vi taler om.
Socialdemokratiet har arbejdet for, at det lykkedes at lave en brintforbindelse til Tyskland.
En ny industri på det område vil give danske arbejdspladser, og det vil bidrage til udnyttelsen af vores vedvarende energi med eksport af brint og fortrængningen af fossile energikilder i industriproduktionen.
Det kommer ikke af sig selv, og loven her er bl.a. nødvendig for at forkorte og robustgøre Energinets tidsplan, som følger af den politiske aftale, en bred kreds af Folketingets partier er blevet enige om tidligere.
Det er vigtigt for at muliggøre, at projektet kan stå færdigt i 2030, at vi baner en vej for undtagelser fra nogle af de sædvanlige tilladelseskrav, og at vi sikrer Energinet adgang til de nødvendige arealer, de skal bruge.
Det kan være omkring nogle af de stationer undervejs på det her rør, hvor der er behov for at have pumper eller andet til at stå ved tilslutningsmuligheder, og hvad det ellers kan være, undervejs på den her strækning.
Det vil give Energinet mulighed for at lave de nødvendige forundersøgelser, og de får mulighed for at pålægge byggelinjer, hvor man altså ikke i den mellemliggende periode må give sig til at bygge ovenpå, hvor der skal være et rør, overtage arealer osv.
Flere af de greb, der bliver foreslået, er kendt fra vej- og baneområdet og skal altså nu også kunne bringes i anvendelse, når det handler om et vigtigt klima- og energiprojekt som et muligt kommende brintrør.
Derudover vil det muligvis blive nødvendigt at ekspropriere arealer i forbindelse med etableringen af projektet.
Størstedelen af de områder vil dog være midlertidige, så når projektet står færdigt, vil det igen være muligt f.eks. at dyrke på den landbrugsjord, der kan være tale om.
Derfor gives Energinet mulighed for at ekspropriere ejendomme efter eksisterende regler for ekspropriation.
Det er jo regler, man altid skal være meget opmærksom på hvad man gør med, men hvor det altså vil gælde som på andre punkter, at man har ret til erstatning og kompensation, skulle det blive nødvendigt at tage de muligheder i anvendelse.
Der er også nogle forhold omkring klageadgangen til anden administrativ myndighed.
Også det at effektivisere her og afskære nogle af de adgange skal understøtte at Energinets projekt kan gennemføres efter den stramme tidsplan.
Det foregår dog også inden for nogle af de forpligtelser og rammer, der gælder på det her område, og det vil selvfølgelig fortsat være muligt at indbringe afgørelser for domstolene, og der vil være almindelig adgang til klage ved Folketingets ombudsmand.
Forhåbentlig lykkes det at lave et brintrør og fange markedets interesse og få en kommende eksport af brint fra Danmark.
Det vil være et led i Europas grønne omstilling og en øget europæisk energiuafhængighed, og hvis Danmark skal være klar til at gribe mulighederne, skal vi have brintrøret klar i tide, og derfor altså tiltagene i lovforslaget her.
Jeg kan ikke lade være med at bemærke, at det er endnu et lovforslag og endnu en politisk aftale, hvor de blå partier til højre for regeringen ikke er enige om noget ret stort og centralt.
F.eks. er Konservative med i aftalen, men det er Dansk Folkeparti og Liberal Alliance ikke.
Jeg synes ikke, det er for meget forlangt, at partier der gerne vil udgøre et regeringsalternativ, har bare en eller anden form for idé om, hvad klima- og energipolitikken skal være.
Det har de ikke, og her står man så også forskelligt på noget, der vil gavne klima, sikkerhed og jobskabelse, og der, hvor jeg er valgt i Syd- og Sønderjylland, har det stor interesse på grund af de arbejdspladser, der vil følge med en ny grøn industri.
Syvtallet er det første vigtige skridt i udviklingen af brintinfrastrukturen i Danmark.
Forhåbentlig vil der komme flere etaper til Fredericia og til de kommuner i Midt- og Vestjylland, der stærkt ønsker sig, at brintrør og de tilhørende industrimuligheder også kan udbygges til deres områder.
Nu sørger vi i første omgang bl.a. med det her lovforslag for, at vi kan være parat til at gribe de muligheder, der kan byde sig, og altså være klar så hurtigt, som det kan lade sig gøre.
Så vi støtter naturligvis det her lovforslag.
Tak for ordet.